Foto’s: Vragmotor slaan om op N1Die vragmotor wat op 20 Februarie 2015 naby die Maraisburg-brug op die N1 in Gauteng omgeslaan het Foto: @pigspotter, Twitter Drie mense is Vrydag beseer toe ŉ vragmotor op die N1 naby die Maraisburg-brug in Gauteng omgeslaan het. “Die vragmotor het vermoedelik ŉ versperring getref voor dit omgeslaan het,” het Pieter Rossouw, woordvoerder van ER24, in ŉ verklaring gesê. “Twee mense is uit die voertuig geslinger en nog ŉ persoon was in die wrak vasgekeer.” Rossouw het gesê een van die persone het kritieke beserings opgedoen en is met ŉ helikopter na ŉ nabygeleë hospitaal geneem vir verdere behandeling. Die pasiënt het moontlik onder andere sy bekkenbeen gebreek. Die twee ander pasiënte het ernstige beserings opgedoen en is ook na ŉ hospitaal geneem. “Owerhede was op die toneel. Die oorsaak van die ongeluk sal ondersoek word,” het hy gesê.